Diari Oficial de la Generalitat Valenciana


Sumari del DOGV 9734, del 28-11-2023 (2023/11673)

RESOLUCIÓ de 23 de novembre de 2023, del conseller d'Agricultura, Ramaderia i Pesca, per la qual s'estableixen determinades condicions d'aplicació dels règims voluntaris en favor del clima, el medi ambient i el benestar animal (ecorrègims) previstos en el Pla estratègic de la política agrària comuna (PEPAC) i en relació amb l'aplicació de la condicionalitat reforçada per a la campanya 2023/2024.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9734

Data del DOGV
:   28-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/11100


Data del document
:   23-11-2023

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * Conselleria d'Agricultura, Ramaderia i Pesca
    * sector agrari

RESOLUCIÓ de 23 de novembre de 2023, del conseller d'Agricultura, Ramaderia i Pesca, per la qual s'estableixen determinades condicions d'aplicació dels règims voluntaris en favor del clima, el medi ambient i el benestar animal (ecorrègims) previstos en el Pla estratègic de la política agrària comuna (PEPAC) i en relació amb l'aplicació de la condicionalitat reforçada per a la campanya 2023/2024. [2023/11519]  
  
L'hivern 2022-2023 ha sigut anormalment càlid i sec en la Comunitat Valenciana, amb una temperatura mitjana superior a la de la mitjana normal i una precipitació mitjana inferior a la de la mitjana climàtica del període 1991-2020. Situació que s'ha anat agreujant al llarg de tot l'any 2023.  
Segon les dades de l'AEMET, en la Comunitat Valenciana, els mesos de març i abril de 2023 van ser tèrmicament molt càlids i extremadament secs quant a pluviometria, i malgrat les pluges caigudes durant els mesos de maig i juny, el període estival s'ha caracteritzat especialment per les elevades temperatures i per la falta de pluges. Segons l'avanç climatològic d'octubre de 2023 de l'AEMET, amb data 3 novembre de 2023, el mes d'octubre ha sigut molt càlid i molt sec en la Comunitat Valenciana. En les tres províncies, el mes d'octubre va presentar un destacat dèficit pluviomètric, més acusat a Alacant, del 91 %, on ha sigut el més sec dels últims 25 anys. A València, el dèficit mitjà provincial ha sigut del 87 %, i és el més sec des de 2013 i el segon més sec del segle. Finalment, el dèficit mitjà a Castelló ha sigut del 86 %.  
Aquesta situació ha generat problemes en el sector agrari, perjudicant sembres, collites i alterant el ritme habitual de les pràctiques de cultiu, amb especial incidència en l'obtenció de pastura i farratge per al bestiar, i també amb l'extrema dificultat per a mantindre vives les cobertes vegetals en les condicions actuals del sòl. Donada la falta d'acumulació d'aigua en el sòl, resulta imprescindible acumular més humitat en les capes profundes del sòl i millorar la seua fertilitat mitjançant el guaret, de manera que millore la producció en campanyes posteriors.  
  
D'igual mode, ha de reduir-se la pressió ramadera en les pastures per falta de producció i sobreexplotació en la temporada passada, per a permetre que la pastura es regenere amb major rapidesa, possibilitant l'augment de la resiliència dels sistemes pastorals.  
Així doncs, el desenvolupament de cultius i manteniment de determinades pràctiques agronòmiques és extremadament complicat o inviable i pot comprometre la sostenibilitat de l'explotació i els mitjans de producció.  
A la situació descrita s'afigen els efectes de la crisi per la invasió d'Ucraïna, amb una pujada generalitzada del preu dels inputs i l'escassetat en els mercats de gra.  
Les produccions dels cereals d'hivern es van veure minvades en relació tant amb l'any 2022 com amb la mitjana de produccions de 2012-2021, així en la Comunitat la producció de gra del blat, ordi, avena i dacsa va disminuir respecte a l'any 2022 en 67 %, 64 %, 52,5 % i 9,5 %, respectivament, i el preu de venda ha sigut almenys un 20 % més baix que la campanya anterior.  
El desenvolupament normatiu del Pla estratègic de la PAC 2023-2027, aprovat per la decisió d'execució de la Comissió Europea, de 31 d'agost de 2022, preveu diferents flexibilitats per a tindre en compte les situacions que poden donar-se en les diferents zones d'Espanya.  
El Reial decret 1048/2022, de 27 de desembre, sobre l'aplicació, a partir de 2023, de les intervencions en forma de pagaments directes i l'establiment de requisits comuns en el marc del Pla estratègic de la política agrícola comuna, i la regulació de la sol·licitud única del sistema integrat de gestió i control, atorga a les comunitats autònomes la potestat de definir determinades actuacions en l'àmbit d'aplicació dels règims voluntaris en favor del clima, el medi ambient i el benestar animal (ecorrrègims).  
D'altra banda, el Reial decret 1049/2022, de 27 de desembre, pel qual s'estableixen les normes per a l'aplicació de la condicionalitat reforçada i de la condicionalitat social que han de complir les persones beneficiàries de les ajudes en el marc de la política agrícola comuna que reben pagaments directes, determinats pagaments anuals de desenvolupament rural i del Programa d'opcions específiques per la llunyania i la insularitat (POSEI) determina que seran les comunitats autònomes les competents per a establir determinades condicions d'aplicació de les pràctiques exigides per al compliment de la condicionalitat.  
En virtut de la normativa anterior i tenint en compte les característiques edafoclimàtiques, socioeconòmiques i l'estructura agroproductiva pròpies del territori de la Comunitat Valenciana, resolc:  
  
Primer  
Règim transitori de condicions d'aplicació dels règims voluntaris en favor del clima, el medi ambient i el benestar animal (ecorrègims), previstes en el Pla estratègic de la política agrària comuna.  
  
S'adopten les següents mesures de flexibilitat als requisits a complir pels potencials beneficiaris de les ajudes als ecorrègims previstes en el PEPAC, per al territori de la Comunitat Valenciana:  
  
1.1. Ecorrègims d'agricultura de carboni i agroecologia: pasturatge extensiu, sega i biodiversitat en les superfícies de pastures.  
a) En aplicació de l'article 30.2.a del Reial decret 1048/2022, de 27 de desembre, per a la pràctica de pasturatge extensiu, a causa de la sequera actual, amb absència de precipitacions entre el mes de juny i el mes d'octubre, la qualitat i quantitat de la pastura s'ha vist greument afectada, i ha sigut necessari que els animals reben alimentació suplementària. Per aquesta raó es fixa el període mínim de pasturatge amb animals propis de l'explotació en 90 dies, en les comarques següents:  
  
Província d'Alacant  
Central  
Marquesat  
Meridional  
Muntaya  
Vinalopó  
  
Província de Castelló  
L'Alt Maestrat  
El Baix Maestrat  
Litoral Norte  
Llanos Centrales  
Palancia  
Penyagolosa  
  
Província de València  
Alt Túria  
Campos de Llíria  
L'Énguera i La Canal  
Requena-Utiel  
Rincón d'Ademús  
Sagunt  
Vall d'Ayora  
Valls d'Albaida  
  
b) En aplicació de l'article 30.2.b del Reial decret 1048/2022, de 27 de desembre, la càrrega ramadera mínima mitjana anual i la càrrega ramadera màxima, en pastures mediterrànies, sobre les superfícies de pastures permanents o de pastures temporals determinades acollides a aquesta pràctica s'estableix en 0,1 UGM/hectàrea i 1,2 UGM/hectàrees, respectivament, en les comarques següents:  
  
Província de Alacant  
Central  
Marquesat  
Meridional  
Muntaya  
Vinalopó  
  
Província de Castelló  
L'Alt Maestrat  
El Baix Maestrat  
Litoral Norte  
Llanos Centrales  
Palancia  
Penyagolosa  
  
Província de València  
Alt Túria  
Campos de Liria  
L'Énguera i La Canal  
Requena-Utiel  
Rincón de Ademuz  
Sagunt  
Vall d'Ayora  
Valls d'Albaida  
  
c) En aplicació de l'article 31.4 del Reial decret 1048/2022, de 27 de desembre, en la pràctica d'establiment d'illes de biodiversitat en les superfícies de pastures o sega sostenible per a percebre l'ajuda relativa a la sega sostenible i per a afavorir el cicle de vida dels lepidòpters i el cicle vegetatiu de les superfícies de pastura s'estableix un període de no aprofitament de les superfícies de pastures permanents o temporals objecte de sega durant els mesos de juliol i agost. Durant aquest període no podrà realitzar-se cap mena d'activitat sobre les esmentades superfícies.  
1.2. Ecorrègims d'agricultura de carboni i agroecologia: rotació de cultius i sembra directa en terres de cultiu.  
  
a) En aplicació de l'article 36.1.a del Reial decret 1048/2022, de 27 de desembre, per a les pràctiques de rotació de cultius amb espècies millorants i sembra directa, es fixa en un 35 % el requisit que la superfície de terra de cultiu present cada any un cultiu diferent del cultiu previ, conforme als mateixos criteris establits en el pla estratègic de la PAC 2023-2027 per a la condicionalitat reforçada i les bones condicions agrícoles i mediambientals (BCAM) i en concret per a la BCAM 7.  
  
b) En aplicació de l'article 36.1.c del Reial decret 1048/2022, de 27 de desembre, en la mateixa pràctica, el guaret no podrà representar més del 30 % de la superfície de la terra de cultiu corresponent de l'explotació.  
c) En aplicació de l'article 37.2 del Reial decret 1048/2022, de 27 de desembre, en la pràctica de sembra directa i a fi de millorar el potencial productiu del sòl en un territori preeminentment àrid i sec, es permetrà exclusivament realitzar el conreu vertical poc profund, sistema en què l'arada no inverteix la terra, causant poca compactació, sempre que es complisca amb l'obligació de mantindre el restoll sobre el sòl, de manera que aquest estiga cobert durant tot l'any.  
1.3. Ecorrègims d'agricultura de carboni: cobertes vegetals i cobertes inertes en cultius llenyosos.  
a) En aplicació de l'article 42.2.b del Reial decret 1048/2022, de 27 de desembre, es fixa l'obligatorietat de mantindre la coberta vegetal viva durant quatre mesos a conseqüència de l'anormal situació climàtica registrada, amb elevada temperatures i absència de precipitacions. Aquesta obligació haurà de complir-se en l'interval temporal que va des de l'1 de novembre fins al 29 de febrer. No obstant això, en recintes el pendent dels quals siga igual o superior al 10 % haurà de donar-se compliment al que es preveu en la BCAM6.  
b) En aplicació de l'article 42.1.f del Reial decret 1048/2022, de 27 de desembre, en la pràctica de cobertes vegetals espontànies o sembres en cultius llenyosos es permetran labors verticals superficials de manteniment de les cobertes que no suposen, en cap cas, la modificació de l'estructura del sòl, mantenint l'obligació que el sòl no romanga nu en cap moment de l'any.  
  
c) En aplicació de l'article 43.1.d del Reial decret 1048/2022, de 27 de desembre, en la pràctica de cobertes inertes de resta de poda, per a facilitar el manteniment i la gestió de la coberta, es permetran labors verticals superficials de manteniment de les cobertes sense que en cap cas suposen la modificació de l'estructura del sòl, ni la desaparició de la coberta ni impedisquen aconseguir els beneficis mediambientals d'aquesta.  
1.4. Ecorrègims d'agroecologia: espais de biodiversitat.  
En aplicació de l'article 45.8 del Reial decret 1048/2022, de 27 de desembre i a l'efecte del compliment de l'ecorrègim, quan s'opte per realitzar una gestió sostenible de la làmina d'aigua, haurà de dur-se a terme, almenys, una de les pràctiques següents:  
- Anivellament anual del terreny, exclusivament en el cas que el titular de l'explotació no haja contret compromisos de gestió per al manteniment o millora d'hàbitats i d'activitats agràries tradicionals (cultiu arròs) que preserven la biodiversitat.  
- Sembra en sec amb inundació del terreny entre els 30 i 45 dies posteriors a la sembra.  
- Seques intermitents en el moment de realitzar tractaments fitosanitaris.  
- Cavallons amb amplària superior a 80 centímetres.  
La làmina d'aigua haurà de romandre en el terreny un mínim de tres mesos. A aquest efecte, la superfície de cultiu situada en les zones altes haurà de romandre inundada entre el 15 de maig i el 15 d'agost.  
En les zones baixes, la inundació obligatòria de tres mesos es realitzarà com a mínim durant dos mesos entre el període comprés entre el 15 de novembre i el 15 de gener, i a més es mantindrà la superfície inundada com a mínim un mes en el període entre el 15 de maig i el 15 d'agost.  
  
S'entendrà com a zones baixes la superfície de cultiu situades en «tancats» i com a zones altes la resta de les superfícies de cultiu.  
  
Segon. Recursos  
Enfront d'aquesta resolució, que posa fi a la via administrativa, es podrà interposar recurs de reposició davant la persona titular de la Conselleria d'Agricultura, Ramaderia i Pesca en el termini d'un mes a partir de l'endemà de la seua publicació, d'acord amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos es podrà interposar recurs contenciós administratiu davant el jutjat contenciós administratiu competent, de conformitat amb el que s'estableix en els articles 8.3, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que es puga interposar qualsevol altre recurs que s'estime pertinent.  
De conformitat amb el que s'estableix en l'article 14 de la Llei 39/2015, d'1 d'octubre, la interposició de qualsevol recurs podrà realitzar-se a través de mitjans electrònics, llevat que es tinga obligació de relacionar-se amb les administracions públiques per mitjans electrònics (com les persones jurídiques, les entitats sense personalitat i les persones físiques que representen a les anteriors), a través de la seu electrònica de la Generalitat (www.gva.es).  
  
Tercer. Eficàcia  
Aquesta resolució produirà efectes des del dia de la seua publicació en el Diari Oficial de la Generalitat Valenciana.  
  
València, 23 de novembre de 2023.- El conseller d'Agricultura, Ramaderia i Pesca: José Luis Aguirre Larrauri.